પોલીસ સ્ટેશનમાં ફરિયાદ માટે આવતા નાગરિકો માટે સોફાસેટ અને ખુરશીમાં બેસવાની સુવિધા સાથે અલગ રૂમ બનાવવામાં આવ્યાે છે, જે જનસેવા કેન્દ્ર તરીકે ઓળખાય છે, પરંતુ શહેરનાં અમુક પોલીસ સ્ટેશનમાં નાગરિકોની સુવિધા માટેના સામાન અને રૂમનો ઉપયોગ નહીં થતો હોવાનું બહાર આવ્યું છે. નારણપુરા પોલીસ સ્ટેશનમાં નાગરિક સુવિધા કેન્દ્રનો પાસપોર્ટ અોફિસ તરીકે ઉપયોગ કરવામાં અાવે છે. કેટલાક પોલીસ સ્ટેશનમાં તો પોલીસકર્મીઓ પોતાનો સામાન મૂકવા અથવા તો મુદ્દામાલ મૂકવા માટે પણ ઉપયોગ કરી રહ્યા છે. પોલીસ સ્ટેશનમાં તો નાગરિક સુવિધા કેન્દ્ર જ જોવા મળી રહ્યું નથી. પોલીસ મથકમાં નાગરિક સુવિધા કેન્દ્ર માટે અપાયેલી સામગ્રી મોટા ભાગનાં પોલીસ મથકના બંધ રૂમમાં પડી છે. કામ અર્થે આવતા નાગરિકોને પોલીસ સ્ટેશનમાં ફરજ બજાવતા કર્મચારીઓ નાગરિક સુવિધા કેન્દ્રમાં બેસવાની જગ્યાએ બહાર રાહ જોવાનું કહી દે છે.